TUDOSE CONTRA 
CALCULATOR 


ALEXANDRU UNGUREANU 


Acuzarea: Putem proba cu martori că înainte de a se introduce în casa re- 
clamantei, pîrîtul s-a învârtit cîteva zile prin cartier, culegînd informaţii 
în vederea scopurilor sale oneroase... 

Tudose: Protestez împotriva verbului „a se învîrti”, folosit ca predicat 
într-o propoziţie avîndu-mă pe mine drept subiect... 

Judecătorul: Ascultă, tovarăşe Tudose, dumneata te crezi la lecţia de 
gramatică? Spune mai degrabă pentru ce dădeai tîrcoale şi nu ne ameţi 
cu sintaxa... 

Tudose (intimidat): Păi... şi eu, ca omv’... după un ciubuc... 

Acuzarea: Să se consemneze că pîrîtul are ocupaţii care contravin legilor 
şi moralei noastre. 

Grefierul: Nu vă faceţi griji, calculatorul înregistrează tot ce se vorbeşte. 

Tudose: Mă opun! Am autorizaţie eliberată de Consiliul Popular, plătesc 
impozit... Sînt depanator calificat de calculatoare personale... 

Judecătorul (enervat): Dacă te mai opui o dată, te dau afară şi te judec în 
lipsă... De ce nu ţi-ai luat avocat? 

Tudose: Cred neabătut că dreptatea este în mod evident de partea mea... Şi 
pe urmă, ca o consecinţă a acțiunii introduse de acuzare, m-a părăsit 
nevasta împreună cu economiile comune, depuse la CEC, şi o seamă 
de bunuri din gospodărie, asupra cărora nu insist... 

Acuzarea: În fapt, putem proba că pîrîtul s-a introdus în casa reclamantei, 
de profesie văduvă, specialitatea casnică (judecătorul zîmbeşte) şi, sub 
pretextul că îi repară calculatorul personal, a încercat să-şi însuşească 
prin fraudă o sumă importantă de bani. Calculatorul personal, aşa-zis 
defect, a anihilat însă, în plan ideatic, tentativa, dar nu a putut-o 
proteja eficace pe reclamantă de violențele la care s-a dedat pîrîtul, 
după ce şi-a văzut intenţiile dejucate... 

Tudose: Tovarăşu” judecător, nu mă mai opun, căci mi-aţi interzis, dar 
protestez vehement... 


Bă, Tudose, bă, da’ tu eşti fraier rău de tot. Adică tu ai impresia că în 
depanare totul e să remediezi defectele?! Tudose şi cu Ranţu făceau un 
schimb de experienţă în barul Anti-G, de curînd deschis. Masa lor plutea 
chiar deasupra intrării, iar în jurul ei se satelizaseră deja vreo cinci sticle. 
Găseau grozav de amuzant că tăblia mesei era îndreptată spre podea, iar ei 
se sprijineau cu picioarele pe tavan. Din punct de vedere fizic stăm bine, 
deschisese Tudose discuţia, dar în rest... Şi aici Tudose îşi întorsese buzu- 
narele pe dos. Era evident că din ele nu curgea nimic, dar nu din cauza 
absenței forţei de gravitație... Mie, măi Ranţule, mărturisise Tudose, nu-mi 
place să-mi pierd timpul. S-a stricat interfaţa cu utilizatorul, pac, am tras 
placa cu circuite afară din conector, pac, pac, i-am băgat alta la loc, pac, 
pac, pac, uite, dom'le, merge, atîta face, să trăieşti, naşule, la revedere, mai 
poftim şi altă dată, doamne fereşte... 

Păi de asta nu-ţi iese ție pasenţa, Tudose... Tu nu-ţi dai seama că 
schimbatul unei plăci îl poate face şi Goguţă, pionier fruntaş, membru al 
cercului de electronică... Dacă tu îi ţii locul, capeţi bani să-ţi iei bom- 
boane... E şi normal... Fii atent la filmul pe care ţi-l povestesc eu. Te duci, 
intri în casa omului. Nu te repezi ca Gheorghe la Maria, noaptea, prin 
căpiță, întîi stai de vorbă frumos, ca un om civilizat, bei un pahar de vin 
dacă ți se oferă, altfel nu, discuţi un pic despre vreme, despre agricultură, 
fotbal, te uiţi admirativ prin casă şi faci evaluarea. Pe urmă îți aduci aminte 
că te grăbeşti, ai o mulțime de clienţi nefericiţi care te aşteaptă, de cinci 
zile şi cinci nopţi stau cu felinaru” în poartă... Întrebi unde te poţi spăla pe 
miini. Omu” se miră. Îi bagi textul cu electronica şi chirurgia. Te speli pe 
mîini şi te ştergi cu prosopul tău, îți iei în geantă prosop, vezi, nu cumva să 
uiţi, trebuie să se vadă de la început că eşti un profesionist tipicar, putred 
de experienţă, ăştia inspiră încredere. Eventual, poţi să faci şi nişte mişcări 
de încălzire cu degetele. După aceea, începi să-ţi scoţi sculele: testerul de 
integrate, avometrul, sonda logică, simulatorul de programe, un osciloscop, 
dacă ai, e nemaipomenit, ia faţa clientului, în fine, letcon de putere, letcon 
miniatură, trusă de şurubelniţe, bormaşină, ciocan, nu ride, mulţi văd, 
puţini cunosc, cutii cu piese de schimb, fire de conexiune, în fine, mai vezi 
tu... Este foarte important să ticseşti o masă întreagă. Desfaci carcasa 
computerului... Ai grijă, nu dai buzna să-l măsori, întîi faci o mină scîrbită 
şi te apuci să-l cureţi de praf, chiar dacă nu se vede nici o urmă. Abia apoi 
încerci să vezi ce are. Cînd ai găsit defectul, bagi textul cu disperare. 

Întrebi cine a fost animalul care a mai umblat între timp înăuntru cu 
picioarele, pentru că e făcut praf. Scoţi documentaţia tehnică. O consulți cu 
durere, deoarece ea confirmă dezastrul, dai un videofon unui client la care 
ar urma să te duci şi te scuzi că nu mai ai timp să treci astăzi, pe urmă încă 
unul nevestei, să nu te mai aştepte cu masa, iar după aia te apuci şi schimbi 
piese într-o fericire; nu contează că sînt bune. În final, după ce-ai terminat, 
nu mai devreme de trei ore, omu” o să te întrebe cît face. Aicea faci spiritul 
cu cît vrei mata, dar nu mai puţin de... O voce caldă, insinuantă, de femeie 
anunţă: „Stimaţi consumatori, programul nostru se apropie de sfîrşit. Peste 
trei minute cîmpul antigravitațional îşi încetează efectul. Vă rugăm să vă 
pregătiţi pentru a părăsi localul. Vă invităm să reveniţi mîine seară. Noapte 
bună!”. Adică cum, se miră Tudose. Lasă-i, nu-i nimic, vor să ne dea afară, 
dar nu ne duc ei cu una, cu două. Cîmpul antigravitațional nu încetează 
brusc acțiunea. Tudose şi Ranţu aterizează în devălmăşie pe podea, ba 
Tudose mai are parte şi de-o sticlă goală peste ceafă. 


* 


Sună la poartă. Încă nu terminase de rezolvat o problemă. Cum o să i 
se adreseze? Să-i zică doamnă? Bine, dar era văduvă. Să-i zică domni- 
şoară? Parcă nici aşa nu mergea. Duduie? Desuet! Tovarăşă? Poate se 
sperie, e prea protocolar! Pînă să se decidă, iată că văduva traversează 
curtea, îmbrăcată într-un capot generos cu formele corpului ei. Nu cores- 
punde deloc cu imaginea anticipată de Tudose. Ar fi trebuit să fie o băbuță 
spre optzeci de ani, ceva în genul bunicuței Scufiței Roşii; cînd colo, n-are 
decît vreo treizeci şi cinci, o făptură cu părul şi ochii negri, ademenitoare 
ca un fruct copt, numai bun de cules. Ocii ciorniie, începe Tudose să 
fredoneze, ea se apropie ca un vis frumos de dimineaţă, înainte de a suna 
ceasul pentru a merge la servici, şi binevoieşte să i se adreseze: 

— Dumneavoastră...?! Pe mine mă căutaţi? 

Un surîs puţin cam timp înfloreşte pe buzele lui Tudose. 

— Da, cred că da, adică... nu eram prea sigur, dar acum, că v-am 
văzut... 

— Dar nu vă cunosc... 

„Vai, ce nostim se miră!”, cade Tudose în extaz. 

— Sînt un biet depanator sărman... Adică, hîm, sînt depanatorul, am 
venit să vă repar calculatorul... 


— Aaaa, da, poftiţi, poftiţi, vă rog din suflet să mă urmaţi... 

Şi Tudose nu poate rezista fierbintei rugăminţi, o urmează pe aleea pie- 
truită care şerpuieşte pe sub o vie. „Oare cu cine o bea ea cei şase-şapte 
sute de litri? N-are nevoie de vreun ajutor?” După mersul unduitor al 
femeii, lui Tudose i se pare că totuşi problema consumării vinului produs 
din strugurii viei nu e dificil de soluţionat. Lui, de exemplu, dacă i s-ar 
solicita concursul... 

— Vă rog foarte mult să nu vă descălțaţi. Poftiţi în sufragerie şi luaţi 
loc! 

Tudose intră, se aşeză. Ce bine, cîteodată e foarte plăcut să fii depa- 
nator! Apare văduva cu o tavă pe care se află un pahar cu apă rece şi o 
farfurioară cu dulceaţă. 

— A, nu trebuia să vă deranjaţi, stimată... şi mormăie ceva între 
doamnă-tovarăşă-duduie, fiindcă nu s-a hotărît încă asupra formei de 
adresare potrivite acestei împrejurări. 

— Dar nu-i nici un deranj, serviţi, e dulceaţă făcută astă toamnă de 
mine. 

Tudose gustă şi se încruntă. Văduva minte. E dulceaţă standard făcută 
de calculator după un program care circulă prin oraş. Programul are o mică 
greşeală, cantitatea de zahăr e de două ori mai mare decît ar trebui şi 
căpşunile s-au zaharisit. Da” nu-i nimic dacă minte, unei văduve atît de 
drăguţe i se mai poate trece cu vederea. 

— Ştiţi, vă rog să mă scuzaţi, am crezut că sînteţi instalatorul... 

— Da” de ce? Aveţi probleme cu instalaţia de apă? 

Văduva oftează. 

— De, ca la o casă fără bărbat... Ce poate face o femeie singură?!... 

— Totul se depanează, doamnă, calculatorul, instalația de apă, chiar şi 
vieţile oamenilor se pot repara, dacă uzura nu-i prea gravă... 

— E, să lăsăm asta, mă tem că viaţa mea e ireparabilă... Mai serviţi 
nişte dulceaţă, staţi să vă aduc şi nişte prăjituri, eu, de, ca femeile... mă 
pricep la gospodărie... 

— N-aţi întîlnit încă reparatorul potrivit... Nu, mulțumesc, nu mai 
servesc dulce, mă cam supără dinţii... şi cu pancreasul am nişte necazuri... 
Da” de ce spuneaţi că m-aţi confundat cu instalatorul? 

— Pentru că pe el îl aşteptam astăzi. Dar e un tip... aşaaa, mai... 
mîrlan... Cînd am văzut un domn distins ca dumneavoastră, m-am fîsticit 
ca o proastă... 

— Lăsaţi, că nu m-am distins chiar aşa de tare... Să facem cunoştinţă, 

mie îmi zice Tudose... 

— lar mie Floriica, se bucură ea şi se alintă, lungindu-l pe i. Mai 
serviţi ceva, Tudose, să vă fac o cafea... 

— Nu, lasă, Florico, nu te mai deranja... Florica, ce nume frumos... 

— Şi Tudose e nume frumos. De doctor, sau de arhitect... 

— Da” de unde, taică-miu era zugrav... 

— Nu contează, mie îmi place... Să vă mai fac o cafea, Tudose. Vă rog 
să nu mă refuzaţii 

— Vai, mulţumesc, dar astăzi n-aş bea. E atît de frumos afară. 

— Într-adevăr, e soare... Ce păcat că instalaţia de încălzire solară nu 
funcționează... Mi s-a stricat o vană... sau un robinet, nu ştiu prea bine cum 
se cheamă... 

— E, nu-i nimic. S-ar putea ca la noapte să plouă. Ar fi bine pentru 
recoltă... 

— Şi eu am nişte straturi prin curte. Ceva mărar, pătrunjel, ceapă, de, 
ca la o văduvă. Dar nu-mi pasă dacă nu plouă, că le ud cu furtunul... 

— E bine să ai un furtun pe lîngă casă... 

— Da, e bine, te mai ajuţi cu el... Eu, cum sînt singură, de multe ori 
n-am ce face şi mă plictisesc. Atunci iau furtunul şi mă plimb cu el prin 
curte... 

— Ce mult mi-ar plăcea şi mie.. 

— Zău... n-are rost... Matale eşti om deştept. 

Tudose, plăcut impresionat de intuiţia ei, simte nevoia să aprofundeze 
subiectul. 

— Da? de unde ştii? 

— Păi, ca să repari calculatoare — şi aici fi face cu ochiul complice, 
coborîndu-şi intensitatea vocii pînă la şoaptă — trebuie să fii mai deştept 
decît ele. 

— De ce vorbeşti în şoaptă? 

— Ca să nu mă audă el (jenată). Îi cam place să asculte ce se vorbeşte! 

„Na, îşi spuse dezamăgit Tudose, să vezi că nu-mi iese pasenţa! Mai 
are pe cineva în casă.” 

— N-aş vrea să fiu indiscret, dar cine e el? 

— Cum, cine? Calculatorul? Nu pe el ai venit să-l repari? 

— Bine, şi ce dacă ascultă? 

— Mă pedepseşte! Îmi dă să mănînc răcituri, şi eu nu suport 
piftiaaaaa... Începe să plîngă. Ba se întîmplă să nu mă lase nici la televizor! 
Zice că televizorul îmi distruge personalitatea. Care personalitate, că eu 

nici nu am aşa ceva?! 

Din cauza lacrimilor, simte nevoia să şi tragă mai bine capotul peste 
genunchi; în felul acesta se dezvăluie ceva mai mult din rotunjimea sînilor. 

— Ce calculator rău! Las” că-i vin eu de hac! 

— Da, au mai zis şi alţii tot aşa, ei s-au dus şi eu am rămas (în şoapta) 
cu animalul. M-a şi bătut (în şoaptă), bestia! Da’ hai să lăsăm astea, mai 
bine, ia zi, bei un păhărel de ţuică...? 

Tudose, iluminat: 

— Păi, de ce nu spui aşa, Florico dragă! Beau, dacă insisti! 

— Numai dacă îmi dă voie Gheorghiţă să cobor pînă-n pivniţă. 

— Da” cine-i Gheorghiţă? 

— Calculatoru”... aşa i-am zis eu cînd a murit bărbatu-miu. Că mi-era 
urît... De, ca femeie proastă... 

Se ridică de pe scaun şi dispare pe uşa de la bucătărie. Tudose profită 
de ocazie pentru a examina mobila şi covoarele. Dotarea văduvei nu e rea. 
Se aud bubuituri înfundate într-o uşă, vocea ascuţită a Floricăi strigă 
„deschide, Gheorghiţă, că ne facem de rîs, animalule”, apoi un țipăt ascuţit. 
Văduva apare gîfiind şi spumegînd de furie. 

— N-a vrut fiara să mă lase! M-a curentat! Începe iar să plîngă. Cîtă 
batjocură am îndurat de la el... Că dacă ar şti bărbatu-miu (priveşte spre 
tabloul înrămat de pe perete, în care doi miri standard zîmbesc aparatului 
fotografic, fără să aibă grija 
vreunui calculator), din mor- 
mînt s-ar scula şi l-ar face 
fărîme... 

„Nu era rea la vremea 
nunţii, cugetă Tudose, da’ 
parcă mai bună e acum. S-a 
mai copt...” k 

— Lasă că-i mai bine 
aşa, o consolează el, bem 
după ce-l repar... la să mă 
apuc de lucru! Tii, bine că 
mi-am adus aminte. Unde-i 
baia, că vreau să mă spăl pe 
mîini. 

Femeia îl priveşte între- 
bătoare. 


P 


seraa 


Desen de NICOLAE ȚARĂLUNGA 


— Ei, n-ai de unde să ştii, eu sînt un depanator meticulos, a repara un 
calculator e ca o operaţie chirurgicală, înţelegi? 

— Înţeleg, că şi mie mi-a făcut curte un doctor. Da” nu era om serios şi 
Gheorghiţă l-a cam repezit... Şi să ştii că m-am operat şi de apendicită... 
Eram mică, aveam vreo şapte-opt ani... 

— E-n regulă, şi eu m-am operat, da” zic totuşi să-mi arăţi unde-i baia! 

O urmează. Intrînd în încăperea cu pricina, admiră faianţa albastră cu 
abțibilduri lipite peste tot, apoi pe sine, în oglindă. Ea închise uşa în timp 
ce el se spăla pe miîini. Asta crea o atmosferă de intimitate, şi în consecinţă 
o savură pe îndelete, în vreme ce se ştergea cu propriul său prosop. 

— S-a blocat clanța, constată Tudose, vrînd să iasă. 
trăgea cu coada ochiului către fotografia răposatului, atîrnată lîngă scaunul 
WC. ului. 

— Aha, se lămureşte Tudose, zîmbind amuzat. Gheorghiță-i de vină. 

Florica se agaţă disperată de gâtul lui. 

— Fă ceva, omul lui Dumnezeu, că murim aiceaaaaa!!! 

Jap, jap, două palme rapide cad pe obrajii femeii. Aceasta amuţeşte 
instantaneu. 

— Uite, ştii ce? Mie nu-mi plac istericalele... decît într-un singur loc. 
Acum nu e cazul, aşa că ţine-ţi gura! Lasă ca îl rezolv eu pe nenea... 

În timp ce spune acestea, Tudose nu stă degeaba, caută febril din ochi 
un punct de sprijin. O pilă de unghii, o agrafă de păr sînt obiecte care îi 
atrag atenţia. 

— Predă-te, Tudose, n-ai pe unde ieşi! se aude o voce calmă, barito- 
nală, de calculator viril. 

— Cine vorbeşte? întreabă Tudose, ca să cîştige timp. 

— Sînt Gheorghiţă, calculatorul personal al Floricăi. 

— N-am auzit de tine! 

— Nu-i nimic, ai să auzi şi ai să mă pomeneşti. Dacă nu te predai 
necondiţionat, vă gazez pe amîndoi cu insecticid! 

— Zău, mă?! se miră fals Tudose, apoi strecură printre dinţi: Dă-mi 
repede un prosop uscat, Florico... 

— Da” la ce-ţi trebuie? 


— Vreau să pun mîna pe clanţă şi îmi trebuie un izolator, altfel bestia e 
în stare să mă curenteze. 

Manevrează rapid pila de unghii, slăbind holşuruburile care fixează 
broasca uşii. Unul dintre ele se învîrte în gol; Tudose îl înjură calm. 

— Florico, ai avea ceva împotrivă dacă mi-aş propti drăgălaşul meu 
umăr în uşa ta? 
isterie... Că aşa sînteţi voi, bărbaţii... Repede la împins... Lasă că-l rog eu 
frumos, şi poate se îndură... Dă-te la o parte! 

Şi nici una, nici două, îl îmbrînceşte pe Tudose şi îngenunchează în 
faţa uşii. 

— Gheorghită, mă auzi? Gheorghiţă, mă rog de tine ca la icoana 
Maicii Domnului, îndură-te, Gheorghiţă, şi dă-ne drumul, că nu mai fac, 
mă jur pe ce-am mai sfînt, aşa să n-am parte de ochi şi de zilele mele dacă 
te mint... 

— Adică ce nu mai faci, Florico, exprimă-te coerent, solicită imperti- 
nent Gheorghiţă. 

— Adicăăă, hî-hîtîti, nu mai chem pe nimeni să te repare... 

— Ai mai jurat şi altă dată, ce încredere mai pot să am în cuvîntul 
tău?! 

— Să mă lovească paralizia pe loc; să mor fără lumînare şi să rămîn 
neîngropată... supraliciteaza văduva. 

— N-ajunge, Florico, dacă vrei să vă dau drumul, zi după mine... 
Culmea, Florica se resemnează docilă: 

— Zic, Gheorghiţă, orice vrei tu... 

— Jur că, dacă mai chem pe cineva să te repare... 

— Jur că, dacă mai chem pe cineva să te repare... 

— Stai, că n-am formulat corect jurămîntul din punct de vedere logic. 
Repetăm. Jur să nu mai chem pe nimeni să-l repare pe Gheorghiţă... 

— Jur să nu mai chem pe nimeni să-l repare pe Gheorghiţă... 

— lar dacă îmi calc jurămîntul... 

— lar dacă îmi calc jurămîntul... nu-l calc, Gheorghiţă, ai milă... 

— Să-mi prind degetul în maşina de tocat electrică... 

— Să-mi prind degetul în maşina de... aoleuuuuu.. 

— Să mă otrăvesc singură, din greşeală... 

— Să mănînc o săptămînă numai bicarbonat de sodiu, aşa să-mi ajute 
Gheorghiţă... 

— ...Aşa să-mi ajute Gheorghiţi! 


— lar afară de aceasta, mai promite-mi că ai să-mi spui în fiecare seară 
cîte o poveste erotică... 

— Promit, Gheorghiţă, numai dă-ne drumul... 

Tudose simte că nu mai poate îndura atîta umilinţă. O perdea neagră i 
se aşterne peste ochi, iar din piept îi ţişneşte mugetul înfuriat al omului 
preistoric. Face un salt periculos şi loveşte uşa cu amîndouă picioarele, 
ceva mai sus de capul plecat al Floricăi. Zăvorul electromagnetic sare din 
locaşul său, iar Tudose cade peste văduvă, ceea ce îi aduce în situația de a 
se întinde împreună pe gresia care ţine loc de pardoseală. 

— Oh, Tudose, dă-mi drumul, geme femeia, nu prea convinsă, dar 
Tudose trage de timp, prelungind momentul, căci îi plac mirosul de spray 
şi moliciunea formelor ei. 

— Tu, Florico, ţi-a mai spus cineva că eşti foarte ergonomică? 

— Hai, Tudose, dă-mi drumul, că ne vede Gheorghiţă, măi... 

— A, da, Gheorghiţă... îşi aduce aminte Tudose şi se ridică, plin de 
regrete. Lasă că mi ţi-l rezolv eu pe Gheorghiţă. Ia zi, unde-l ţii? 

— În debaraua din sufragerie... 

— Aha... 

Plimbîndu-și ochii peste pereţii sufrageriei, Tudose apreciază în gînd 
distanţa; unu, doi, trei... Cu un icnet, se azvirle înainte. Ocoleşte masa, se 
împiedică de cordonul unui fier de călcat, se poticneşte şi începe să cadă, 
ceea ce ar fi reuşit dacă nu s-ar fi agăţat cu mîna chiar de clanţa uşii 
debaralei. „Nu curentează, e bine”, se îmbărbătează el în vreme ce des- 
chide uşa prudent. Dinăuntru nu se aude nimic, nu vine nici un miros. „Al 
meu eşti, jubilează Tudose, aprinzînd lumina. Mai apucă să vadă cutia 
calculatorului propriu-zis, apoi un fel de pumn învelit într-o mînuşă de box 
țişneşte de undeva, animat de un arc puternic, şi îl izbeşte în faţă. 


* 


Tudose visa că naveta spațială luase foc. Se ejectase de la treizeci şi 
şase de kilometri deasupra Pămîntului şi tot cădea, cădea şi nu se mai 
izbea, paraşuta refuza să se deschidă, deci urma să se accidenteze mortal. 
La un moment dat, se temu că se va aprinde. Realiză că nu avea nici un fel 
de scut termic. „Voi lua foc, îşi făcu el socoteala, cînd voi atinge tempe- 
ratura de o sută trei zeci şi cinci de kilometri pe oră. Voi arde ca o stea 
căzătoare. Ce poetic!” Deodată, ceva din aer îl izbi în bărbie. „Raţi ai 

dracului, cu poluarea voastră nu mai poate omu” să pice liniştit la sol.” O 
voce începuse să se audă chiar lîngă el: „Tudose. Tudose...”. Bărbia îl 
durea rău de tot. De indignare, Tudose deschide ochii. Geme şi îşi freacă 
maxilarul inferior cu mîna stîngă. Dedesubt, între el şi covorul persan, se 
află ceva care înţeapă, dar nu are timp să-şi bată prea mult capul 
întrebîndu-se ce ar putea să fie, căci aude din nou vocea: „Tudose, 
Tudose...”. E glasul văduvei. 

— Unde eşti, Florico? articulează cu greutate Tudose, căci îl doare 
falca. 

— În baie, Tudose, tot în baie... Gheorghiţă a zăvorit uşa hidraulic... 

Tudose priveşte cu teamă spre uşa debaralei, după care începe să se 
tîrască şerpeşte spre baie. Examinează cu un ochi de profesionist 
balamalele hidraulice. Deocamdată nu se poate face nimic, i-ar trebui un 
topor, şi uite că tocmai o asemenea sculă nu are în geantă. Extraordinar, 
cărase cu el pînă şi un mini-strung, dar la un banal topor nu se gîndise. 
Încearcă să-i insufle curaj femeii îndurerate. 

— Florico, tu rezistă în baie pînă la eliberare! 

— Tudose, trăieşti?! Ce mult mă bucur... 

— De ce? Credeai că am murit? 

— Nu... (pauză pentru smiorcăială). Credeam că m-ai părăsit, că aşa 
sînteţi voi, bărbaţii, cînd daţi de greu... Vă puneţi palma în fund şi fuga la 
alta, unde-i cald şi bine... 

— Lasă, că eu nu-s din ăia... Eu sînt profesionist... 

— Deci nu mă părăseşti, Tudose... 

— Nu, Florico, cum o să te las aşa? 

— Tudose... promite-mi ceva... 

— Zii... 

— După eliberare... bem o bere în oraş? 

— Bem, bem, Florico, te duc şi la cinema, da’ ce-o să zică lumea? 

— Bine, atunci o cafea... 

— Lasă, că mai vedem noi... Tu stai cuminte, fă un duş să-ţi calmezi 
nervii, eu am o vorbă cu nen'tu Gheorghiţă... 

— Fii atent, Tudose, nici nu ştii cît e de viclean...! 

Se aude vocea lui Gheorghiţă. Tudose e înciudat că nu poate localiza 
direcţia de unde vine, l-ar reduce la tăcere... 

— Pînă aici ţi-au fost jurămintele, Florico! Dar lasă, că-l rezolv eu şi 
pe Tudose... După aceea, vezi tu... Predă-te, Tudose, n-ai nici o şansă! 
Treci la perete cu mîinile sus şi sprijină-le de zid, ca să te percheziţionez... 

— Întâi şi întîi, te rog să mi te adresezi respectuos, că n-am făcut şcoala 
profesionala împreună... pe urmă, uite că nu vreau să mă predau... Ce-o 
să-mi faci, na? 

O pădure de terminale răsare din senin: cleşti multipli pentru apucat 
diverse obiecte îl ameninţă clămpănind fioros, un fel de freză dentară îi 
bizîie în urechea dreaptă şi, dacă nu ar fi lăsat capul jos, fără îndoială că 
i-ar fi perforat craniul dintr-o parte în alta; trei pompiţe, din care nu se ştie 
ce ar putea ţişni, ocupă poziţii avantajoase de tragere; tije articulate cu 
arcuri se retractă şi se destind amenințătoare; lustra se bălăngăne lugubru, 
iar becurile instalate clipesc obositor; pentru ca efectul psihologic să fie 
complet, o sirenă mascată în perete porneşte să sune apocaliptic. Pentru 
prima dată de cînd intrase în casa văduvei, lui Tudose îi este frică; broboa- 
ne reci de sudoare îi acoperă fruntea şi un junghi intercostal îi îngreunează 
respirația. „Dacă mă schilodeşte nebunul? E în stare. Ajunge să mă apuce 
cu un cleşte din ăla de nas şi m-am făcut de rîsul lumii... Sau pompiţele... 
m-ar putea gaza cu vreo prostie de chimicală, cu naftalină, de exemplu, ca 
să nu-mi crească molii în plămîni... Mai bine aş fugi strategic... Sînt un 
profesionist prea valoros ca să mă las incapacitat de un calculator nebun... 
Şi pe urmă... sînt încă tînăr... Mai pot repara sute, mii de calculatoare pînă 
în ziua cînd moartea nemiloasă... La moarte nu prea se gîndise, cei drept, el 
era un tip profund constructiv...” Dar dacă totuşi i s-ar întîmpla chiar lui un 
asemenea ghinion, ar prefera ca asta să se întîmple undeva într-o pădure, în 
mijlocul unui luminiş cu narcise, întreaga biocenoză să plîngă la capul lui, 
în nici un caz în casa unei văduve oarecare, să zică lumea „aşa-i trebuie 
dacă umbla după ciubucuri, că nu-i mai ajungeau banii.. Şi la ce i-a folosit, 
a luat ceva cu el?” Oricum, concluzia era trasă. Fuga, departe de a fi ruşi- 
noasă, poate căpăta chiar unele virtuţi, în anumite împrejurări. Numai că, 
din păcate, Tudose nu prea avea loc de întors, fiind complet încercuit de 
terminalele fiorosului Gheorghiţă, calculatorul dement. 

Situaţia se apropie de un moment culminant. Un sistem format din trei 
tije articulate hidraulic, avînd în capăt o rezistenţă electrică încinsă la roşu, 
probabil un fost drot pentru ondulat pîrul, schiţează mişcări amenințătoare 
în direcţia ochilor săi, un ventilator cu pale metalice tăioase îi suflă în 
ceafă, dar ceea ce îl înnebuneşte de-a binelea este sunetul sirenei, care 
începuse să-i dea amețeli şi o senzaţie de vomă. Venise timpul să facă 
ceva. Într-o clipă de fericită inspiraţie, apucă scaunul de lîngă uşa care dă 
în baie cu amîndouă mîinile, îl învîrteşte peste cap şi izbeşte cu toată forța 
disponibilă în direcția mesei din mijlocul camerei. Scaunul se face ţăndări, 

dar se sfărîmă şi cîteva terminale periculoase. Se creează o secundă de 
acces spre mijlocul sufrageriei. Tudose nu lasă să-i scape momentul, se 
foloseşte de el pentru a plonja înainte, direct sub masă. I se smulge un 
pantof, dar izbuteşte să se strecoare, răsturnînd un fotoliu, şi se refugiază 
sub o dormeză cu picioare înalte. Linişte. Sirena a amuţit, probabil 
Gheorghiţă este derutat. Întins pe spate, Tudose contemplă arcurile somie- 
rei şi borcanele cu dulceaţă puse la adăpost, tocmai în fund, lîngă perete. 
Miros frumos a gutui. Lui Tudose îi este foame. Ar gusta din ele însă 
consideră că e mai bine să se abţină. În caz că l-ar apuca setea, nu vede de 
unde ar putea dobîndi un pic de apă. Caută înfrigurat prin buzunarele 
hainei. Nu fără emoţii, deschide cutia în care domiciliază Gîndăcel. Îi 
vorbeşte şoptit, e mai bine ca Gheorghiţă să nu afle ce pune el la cale. 

— Ce faci, băi Gîndăcel, dormi? 

— Să trăiţi, bădie Tudose, nu dorm, cum o să dorm?! 

— Da” ce făceai, mă? 

— Mă învîrteam în jurul cutiei, ca să-mi păstrez condiția fizică. 

— Bravo, Gîndăcel, acum fii atent, urmează o nouă misiune, cea mai 
importantă din cîte ai executat tu pînă în prezent. 

— Ordonaţi! 

— leşi din dispozitivul de apărare şi te strecori prin liniile inamicului, 
astfel încît să părăseşti casa. Clar? 

— Am înţeles. 

— Te duci pînă la blocul lui nenea Ranţu, ştii unde stă, că am mai fost 
împreună... 

— Ştiu, peste drum de coşul acela de gunoi vopsit în albastru. 

— Aşa, măi, eşti gîndac isteţ. Intri în apartament la nenea Ranţu şi îi 
spui că sînt la ananghie, să tragă o fugă pînă aici, să mă ajute, că şi eu l-am 
servit cu atîtea... Şi mai zi că, dacă mă scapă, facem un chef monstru. Îi 
atragi atenţia să nu intre în casă pînă nu întrerupe curentul electric de la 
tablou, sau chiar de pe stîlp. Să-şi ia cu el un topor cu coada bine izolată, 
că altfel, dacă Gheorghiţă e cuplat cumva şi la o sursă automată de curent, 
îi strică imprimanta şi e păcat... 

— Am înţeles Bădie, totuşi nu-mi daţi permisiunea să mă bag eu puţin 
prin circuitele lui Gheorghiţă ăsta? 

— Nu, îţi interzic categoric, e prea riscant. Dacă tu pieri, eu o să cad 
prizonier. Vrei să mă vezi inventînd povestiri erotice pentru Gheorghiţă? 
Aşaaa... acuma fii atent la instrucţiunile speciale. Dacă eşti prins, sper că 
nu vei divulga nimic despre misiune... 

— Se poate?! 

— De asemenea, fereşte-te de Ranţu, dacă e, mă-nţelegi, puţin machit, 
s-ar putea să te înscrie pe lista trofeelor. I te adresezi prudent, de la distanţa 
de cel puţin doi metri. 

— Am înţeles, să trăiţi! 

— Bun, treci la executarea misiunii! În caz de reuşită, îţi mai capturezi 
doi-trei gîndaci, îi bag în cutiuţă cu tine şi te pun şef peste ei. 

Gîndăcel, iute cum îi este felul, dispare, ocolind piciorul patului. Nu 
trece mult şi se aude din nou vocea lui Gheorghiţă: 

— Predă-te, Tudose, nu mai ai nici o şansă! Am calculat toate probabi- 
litățile, sînt pregătit pentru asaltul final asupra ta. 

O pompiţa se iţeşte pe sub franjurile cuverturii care acoperă dormeza şi 
pulverizează în nasul lui Tudose un jet scurt de insecticid contra gîndacilor. 
Tudose rezistă eroic, ţinîndu-şi respiraţia o vreme, însă lăcrimează puter- 
nic. Şi se pare că nu a fost decît un avertisment. 

— Vezi, Tudose, cît sînt de mărinimos, aş putea să te gazez cu 
uşurinţă. Totuşi, nu o voi face. Îţi mai acord o şansă. Discută cu nevastă-ta! 

Se aude zgomotul apelului videofonului. Nu trece mult şi nevasta lui 
Tudose intervine, conectîndu-se în linie. Stînd sub pat, Tudose nu poate 
vedea ecranul pe care a apărut chipul ei, dar şi-l imaginează foarte bine. 
Faptul că nici el nu intră în unghiul camerei de luat vederi s-ar putea 
dovedi salvator pentru căsnicia sa. 

— Alo, da. 

— Săru'mîna, stimată doamnă, sînt calculatorul personal al văduvei 
Florica. 

— Nu cunosc, ai ceva să-mi transmiţi? 

— Da, doamnă, vreau să vă solicit ajutorul. Soţul dumneavoastră 
reprezintă o prezenţă inoportună în casa stăpînei mele. Atitudinea şi sco- 
purile sale contravin intereselor propriei familii. De aceea, am considerat 
oportun să vă aduc la cunoştinţă, poate izbutiţi să-l convingeţi că e mai 
bine să se reîntoarcă în sînul onorabil al familiei. lată prima dovadă a 
prezenţei lui în casă, geanta în care îşi ţine sculele cei servesc ca pretext... 

— Unde e? se arată nevastă-sa nerăbdătoare. 

— Sub această dormeză. O voi ridica imediat şi vă voi arăta în ce 
postură nedemnă se află soţul dumneavoastră. 

— Tudoseeeeee... izbucneşte femeia. leşi afară de sub pat, afemeiatule 
care mi-ai mîncat viaţa! 

Tudose nici nu se gîndeşte să iasă. Cît timp nu a fost încă văzut mai 

poate nega, ar spune că a fost o farsă de-a unor colegi. I-au furat servieta la 
un pahar şi au vrut să se distreze pe socoteala lui. 

— Nu reuşesc să o ridic, doamnă! recunoaşte cinstit Gheorghiţă. Va 
ieşi singur, după ce îl voi gaza un pic... 

— Tata e sub pat, tata e sub pat! Astea sînt vocile celor doi 
Tudose-juniori. Tata, ce ne aduci de sub pat? 

„Pe mama voastră fiartă”, le răspunde Tudose, în gînd. Deoarece nu 
are rost să aştepte să fie gazat, apucă un borcan de dulceaţă, scoate o mînă 
anonimă de sub cuvertură şi îl azvîrle cu precizie chiar în obiectivul came- 
rei de luat vederi al videofonului. Legătura se întrerupe. Necazurile însă nu 
au luat sfârşit. 

— Degeaba, Tudose! Nu are nici un rost să te încăpăţinezi. Mai am o 
cameră de luat vederi, aş putea să o cuplez şi să-l chem pe şeful tău... Îţi 
imaginezi ce părere ar avea dumnealui dacă te-ar vedea în această postură? 

Da, Tudose îşi putea imagina, totuşi, nu vroia să facă respectivul efort. 

— Cu toate acestea, nu-l voi chema pe şef. Am capturat adineaori un 
gîndăcel care încerca să se strecoare în unitatea mea de comandă... Cred că 
te-ar putea interesa... 

Tudose îşi propti coatele în parchet şi, împingînd cu capul, se ridică 
răsturnînd somiera. 

— Ah, Gîndăcel... Gheorghiţă, nenorocitule, dacă i-ai făcut ceva, dau 
foc la casă! 

— Uşurel, Tudose... Gîndăcel e în mîna mea... Îl vezi? 

De altfel, l-am torturat puţin pe amicul nostru fiindcă e cam încăpă- 
tînat. Nu i-am făcut mare lucru, i-am smuls două picioare... Presupun că 
i-ar putea creşte la loc, dacă eşti înţelegător... 

De la cîţiva metri distanţă, Tudose nu-l poate vedea exact pe Gîndăcel, 
dar îl recunoaşte după gemete. 

— Nu te lăsa, bădie Tudose... Luptă pînă la capăt! Viaţa mea n-are 
importantă, eu sînt doar un biet gîndac de bucătărie... 

Gîndăcel mai scoate un icnet, apoi amuţeşte. Gheorghiţă îşi exprimă 
regretele: 

— Îmi pare rău, Tudose, am vrut doar să-i astup gura. Ce să-i faci, 
n-am fost prevăzut cu un terminal de o fineţe adecvată. Ți-l cedez pentru 
funeralii, ai cinci minute... Nu uita că ai putea păţi ca el. 

Un bobiîrnac metalic şi trupul lui Gîndăcel aterizează la picioarele lui 
Tudose, care îngenunchează, pentru a-l vedea mai bine. 

Gîndăcel are patru picioare rupte, nu i-a mai rămas decît o jumătate de 

antenă, iar din mijlocul carapacei maronii se scurge un firicel subțire de 
lichid murdar. Articulează cu greu în limba oamenilor: 

— Bădie Tudose, să ştii că n-am trădat... Nu i-am spus nimic. Să nu fii 
supărat pe mine că nu mi-am putut îndeplini misiunea. Nenea Ranţu era 
beat, n-aveam cui să mai cer ajutor şi atunci... 

— Ştiu, Gîndăcel, ai făcut tot ce se putea, nu m-am îndoit nici o clipă. 
Sînt mîndru de tine... 

Tudose îşi şterge o lacrimă. 

— Nu mai plînge, nene, sînt doar un gîndac scîrbos. Ce contează unul 
în plus sau în minus?... 

= general, ai dreptate, dar, acuma, vezi... o să-mi lpseşti... 

— Bădie, chiar crezi că am făcut ceva deosebit? 

— Da, Giîndăcel, ceva ce n-a mai făcut nimeni din neamul tău. De 
unde ai aflat tu despre aventură, întrajutorare, prietenie, eroism? 

— Am copilărit într-o bibliotecă... Am fost fugărit peste paginile unor 
cărţi pline de înţelepciune... 

Se simte că e la capătul puterilor. 

— Bădie... gata... mă duc... Promite-mi ceva... 

— Orice vrei tu... 

— Promite-mi... că nu mă arunci... la canal... 

Îşi mai agită spasmodic jumătatea de antenă o dată, apoi gata, nu mai 
mişcă. Dintr-un bilet de electrobuz împăturit, Tudose improvizează un pli- 
culeţ în care introduce trupul neînsufleţit al prietenului său. O cută amară i 
se atîrnă de colțul drept al gurii. Arată cu pumnul spre uşa debaralei. 

— Te voi răzbuna, Gîndăcel, ţi-o jur! 

— Tudose, Tudose... răsună obosită vocea Floricăi din baie. 

„S-a terminat cu joaca, va curge sînge de calculator.” Tudose intră în 
acțiune aruncînd o etajeră în geamul unei uşi a sufrageriei, care dă în hol. 
Pe acolo a intrat în casă, cunoaşte drumul. Se avîntă prin perdeaua de cio- 
buri. În urma lui, felurite terminale clămpănesc, şuieră, ca o pădure de 
şerpi. Tudose izbuteşte să deschidă ferestruica tabloului de siguranţă; este 
înşfăcat de picioare, de mîini, chiar i se înfăşoară o sîrmă în jurul gâtului, 
dar e prea tîrziu. A apucat să apese pe butonul siguranţei automate ce 
decuplează prizele. Dintr-o dată, agitația se potoleşte, terminalele cad rigid 
pe cimentul holului. 

— ŞI acum, între noi doi, Gheorghiţă! 

Apasă hotărît pe clanţa uşii de la debara, o trînteşte de perete, în timp 
ce se apleacă brusc în faţă, evitînd pumnul mecanic binecunoscut. Smulge 

arcul şi-l azvîrle tocmai în mijlocul odăii. După ce mai saltă de cîteva ori, 
acesta devine inofensiv. Tudose examinează curios carcasa computerului 
Gheorghiţă. E un profesionist, a reparat pînă acum zeci, sute de astfel de 
aparate, şi totuşi nu se poate opri să nu se minuneze cum de a încăput atîta 
răutate într-o cutie aşa de mică. Decuplează fişa de comandă a terminale- 
lor. Acum Gheorghiţă nu mai e periculos. Poate fi chiar recuplat la reţea, 
ceea ce şi face. Tăcere. Gheorghiţă nu zice nimic deocamdată. 

— Ei, Gheorghiţă, de ce taci, unde ţi-e curajul? îl întărită Tudose. 

— M-ai învins! recunoaşte acesta într-un tîrziu. Nu credeam să fii în 
stare, au mai încercat şi alţii... Dar n-ai fi izbutit dacă nu m-ar fi trădat ea... 

— De cine vorbeşti? 

— De Florica, dacă nu-ţi dezvăluia unde mi-e unitatea centrală, căutai 
mult şi bine!... Ea e de vină... M-ai trădat, tîrfă ordinară, i se aude vocea, 
amplificată la maximum, din difuzorul amplasat în baie. 

— Tudose, dă-mi drumul, nu mai am aer, simt că mă sufoc! 

Gheorghiţă insistă să-şi continue ideea pînă la capăt: 

— O să te recăsătoreşti peste două sute cincizeci şi opt de ani! 

— Tudose, ce bine că l-ai învins, dă-mi drumul... mergem să bem o 
bere sau să mîncăm o prăjitură, aşa cum ne-a fost vorba... 

Tudose însă nu se grăbeşte, mai are de lămurit o problemă: 

— Gheorghiţă, spune-mi, cine te-a programat? 

— Spun tot, că nu merită, conform nici unui cod etic, cunoscut din 
antichitate pînă acum, să mai păstrez secretul... Ea m-a programat, Flo- 
rica... Susţin afirmaţia cu următoarele dovezi: în dormitor, pe raftul din 
mijloc al şifonierului, se află un manual de programare cu sublinieri revela- 
toare în sensul celor spuse de mine. Pe raftul de dedesubt, în spatele unui 
morman de cearşafuri apretate, poţi găsi o casetă cu povestiri erotice 
transcrise în mod binar şi o casetă cu programul... 

— Nu-l credeeeee, Tudoseee, că minte vicleanul!... urlă Florica din 
baie. 

Tudose este însă deja convins. Cuplează mufa terminalelor la calcula- 
tor prin intermediul unui releu cu temporizare de zece minute, pe care îl 
adusese de acasă. Se uită la ceas şi realizează că s-a făcut destul de tîrziu. 
Dă ultimele indicaţii lui Gheorghiţă: 

— Peste zece minute poți să-ți mişti terminalele. Atunci dă-i drumul şi 
trateaz-o cum ştii tu mai bine. Eu am plecat... 

— Tudoseeee, Tudoseeee... eliberează-mi, Tudose, unde pleci, anima- 
lule...? Ţi-am dat dulceaţă, Tudose, nu mă părăsi cu fiara în casă... N-ai 


16 


mai avea parte de cine ştiu eu, că prost mai eşti, parcă ce vroiam de la tine, 
Tudoseee, Tudoseee... 

Dar Tudose nu mai e în casă s-o audă. El se strecoară tăcut pe alee, 
rupe o floare de deasupra capului, păcat de aşa vie, cine ştie cine s-o nimeri 
să-i bea vinul peste două sute cincizeci şi opt de ani! După ce trînteşte 
portiţa în urmă, nu se opreşte pînă în părculeţul de lîngă blocul unde 
locuieşte; sapă o mică groapă la rădăcina unicului copac existent şi 
îngroapă pliculeţul în care se află trupul lui Gîndăcel. Bătătoreşte bine 
locul cu piciorul, după ce s-a uitat atent de jur-împrejur pentru a-şi întipări 
în memorie cîteva detalii. Îşi şterge cu dosul palmei o lacrimă. 

— Nicicînd nu va mai exista o astfel de prietenie între un om şi un 
gîndac! rosteşte Tudose epitaful cu voce tare, apoi se îndreaptă de şale, 
privind spre ferestrele blocului. Miroase a cartofi prăjiţi şi se aude un copil 
plîngînd, undeva la parter. Peste cerul plin de stele atîrnă o antenă de 
televizor ruptă, care-l deranjează estetic, în rest, toate sînt bune. 

